Diari Oficial de la Generalitat Valenciana


Sumari del DOGV 6924, del 17-12-2012 (2012/11907)

DECRET 182/2012, de 14 de desembre, del Consell, pel qual designa suplent del director general de l'entitat pública Radiotelevisió Valenciana.
----------------------------------------------------------------------------------------------------------------------------------------------

### Dades del document

Número de DOGV
:   6924

Data del DOGV
:   17-12-2012

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2012/11632


Data del document
:   14-12-2012

Organisme emissor
:   Presidència de la Generalitat

Tipus de document
:   Decret

DECRET 182/2012, de 14 de desembre, del Consell, pel qual designa suplent del director general de l'entitat pública Radiotelevisió Valenciana. [2012/11884]  
En esta mateixa data, i de manera prèvia a l'adopció d'este decret, s'ha acordat el cessament del director general de l'entitat pública Radiotelevisió Valenciana, a petició pròpia, com a conseqüència de la dimissió irrevocable.   
L'entitat pública Radiotelevisió Valenciana es troba en estos moments immersa en ple procés de constitució de Radiotelevisió Valenciana SA, procés seqüencial que està regulat en les disposicions transitòries de la Llei 3/2012, de 20 de juliol, de la Generalitat, d'Estatut de Radiotelevisió Valenciana.   
Això exigix la designació urgent d'una persona que suplisca el titular de la direcció general de l'entitat pública Radiotelevisió Valenciana mentres el Consell d'Administració d'esta immediatament el designe pel procediment legalment establit.   
Cal significar, en este sentit, que la disposició transitòria segona, apartat 2, de la Llei 3/2012, de 20 de juliol, de la Generalitat, assenyala que tant el Consell d'Administració com el seu director general finalitzaran les seues funcions en el moment en què es produïsca la fusió de les societats mercantils (Televisió Autonòmica Valenciana, SA i Ràdio Autonomia Valenciana, SA), i serà a partir d'eixe moment, i no abans, quan s'haurà de designar el Consell de Liquidació que assumirà la gestió, direcció i representació de l'entitat pública en liquidació.   
Per tant, fins que eixe moment es produïsca, les funcions pròpies del Consell i del director general subsistixen i, per tant, han de ser exercides per estos òrgans.   
Tenint en compte tot l'anterior, la situació de cessament a petició pròpia del director general de l'entitat pública Radiotelevisió Valenciana requerix, per tant, adoptar una mesura urgent, fins que es formalitze un nou nomenament de director general pel procediment legalment establit.   
La Llei 7/1984, de 4 de juliol, de la Generalitat, no preveu un règim de suplència, però no obstant això la Sentència núm. 121/2006, de 10 de febrer, de la Sala Contenciosa Administrativa del Tribunal Superior de Justícia de la Comunitat Valenciana (dictada en el recurs contenciós administratiu núm. 1178/2004, interposat contra el Decret 110/2004, del Consell, que va designar suplent del director general de l'entitat pública Radiotelevisió Valenciana) va tindre ocasió d'assenyalar l'aplicació al cas que ens ocupa del règim de suplència previst en l'article 17 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Conforme a l'indicat règim correspon al Consell, com a òrgan competent per al nomenament del director general, conforme a l'article 10.1 de la Llei 7/1984, designar la persona que haja de suplir el titular de l'esmentat òrgan.   
Per tant, fent ús de les atribucions que l'esmentada Llei 30/1992, de 26 de novembre, conferix al Consell, com a òrgan competent per al nomenament del director general de Radiotelevisió Valenciana, i amb la deliberació prèvia del Consell, en la reunió del dia 14 de desembre de 2012,  
  
DECRETE  
  
Article 1  
Designar Alejandro Reig de la Rocha, suplent del titular de la direcció general de l'entitat pública Radiotelevisió Valenciana, fins que no se'l nomene pel procediment legalment establit.   
  
  
Article 2  
La condició de suplent es farà constar expressament en tots els documents i resolucions que es firmen durant la suplència.   
  
Article 3   
El suplent exercirà totes les funcions que la normativa vigent atribuïx al director general.   
Article 4   
Este decret es comunicarà al Consell d'Administració de l'entitat pública Radiotelevisió Valenciana.   
  
  
DISPOSICIÓ FINAL  
  
Única  
Este decret tindrà efectes des del mateix dia de la seua aprovació.  
  
  
València, 14 de desembre de 2012  
  
El President de la Generalitat,  
ALBERTO FABRA PART